Internationaliseringsstrategi for ZBC – Gymnasierne 2023-2027

**Baggrund**

ZBC forventer som en skole med en stærk, synlig og velforankret international profil at blive en mere attraktiv uddannelsesinstitution, der appellerer til en bredere målgruppe af unge, der skal træffe et uddannelsesvalg efter grundskolen. Nærværende strategi for gymnasieområdet skal læses i sammenhæng med og som videreudvikling af ”International strategi for ZBC” fra december 2018, der er udarbejdet med fokus på ZBC’s erhvervsuddannelsesområde (EUD) og uddannelseseksport.

Den internationale profil vil styrke elevernes dannelse som verdensborgere, interkulturelle kompetencer og mulighed for at indgå i et globalt videnssamfund med viden om kultur- og samfundsforhold, politik og historie, hvilket ruster dem til videre uddannelse og øger deres interesse for internationalt orienterede karriereveje. Dette understøtter endvidere Lov om de gymnasiale uddannelser:

*Undervisningen skal tilrettelægges, så eleverne opnår kundskaber og kompetencer gennem målrettet arbejde med sprog og kulturforståelse i undervisningen. Det skal gøre eleverne dygtigere til at anvende sprog og give dem indsigt i globale problemstillinger. (Lov og bekendtgørelse - Lov om de gymnasiale uddannelser § 29, stk. 5)*

samt

*I et globaliseret og foranderligt videnssamfund er tilegnelse af interkulturel viden og kompetencer vigtig, da globaliseringen har øget betydningen af at kunne aflæse og formulere budskaber i forskellige kulturelle situationer. Her er færdigheder inden for både det rent sproglige og det bredt kulturelle vigtige.*

*Elevernes viden og kundskaber om globale forhold, sammenhænge og forandringsprocesser skal tillige medvirke til at sætte dem bedre i stand til at tage stilling til globale problemstillinger og agere som demokratiske borgere i en global verden, og sprog bidrager som en nøgle til at kunne forstå sig selv og sin omverden og til at kunne agere i den. (Globale kompetencer Vejledning til lov og bekendtgørelse - Lov om de gymnasiale uddannelser § 1 og § 29, stk. 5).*

ZBC er i 2020 blevet UNESCO Verdensmålsskole med fokus på globalt medborgerskab og bæredygtighed.

Som UNESCO Verdensmålsskole forpligter man sig/opfordres man til: At udvikle undervisning med udgangspunkt i Verdensmålene, udvikle undervisning, der fremmer bæredygtig udvikling og globalt medborgerskab, implementere ”A Whole School Approach” og oprette et UNESCO Verdensmålsråd, hvor eleverne er repræsenteret og har demokratisk indflydelse samt at danne partnerskaber både med danske og udenlandske UNESCO-ASP skoler.

**Globale kompetencer og internationale skills**

Fremtidens krav til fremtidens HHX- og HTX-studenters globale kompetencer angår såvel en styrket global faglighed og horisont som styrkelse af den interkulturelle dannelse og evne til at indgå i problemløsning og handling.

Interkulturel dannelse, kulturforståelse og sproglige kompetencer er vigtige elementer i udvikling af globale kompetencer. Samarbejdsevner og udsyn har voksende betydning for de videregående uddannelser og virksomhederne, der søger interkulturelle og kosmopolitiske studerende og medarbejdere både i forhold til international mobilitet og i forhold til den voksende internationalisering af de hjemlige studier og arbejdspladser (I@H: Internationalization at home). Evnen til at samarbejde i internationalt sammensatte teams får større og større betydning.

Det globale udsyn skal aktiveres i undervisningen og give basis for erfaringsbaserede kompetencer i interkulturelt samarbejde for såvel elever som undervisere. Det er mere og mere afgørende, at de unge kan begå sig internationalt og dermed også medvirke positivt til de videregående uddannelsers og virksomhedernes internationalisering.

Det internationale samarbejde er forpligtende og udfordrer viden og udsyn. Kulturmøder giver kompetencerne til at navigere internationalt. Elever og undervisere skal gøre sig erfaringer med det globale. Erfaringer i internationalt samarbejde er afgørende for at finde internationale løsninger. Der ligger en dobbelthed i erfaring og at erfare.

**Vision om det globale samarbejde: ZBC uddanner fremtidens globale studerende og medarbejdere med erfaringer i international kommunikation, samarbejde og problemløsning.**

Visionen realiseres ved hjælp af undervisning, der opbygger globale kompetencer igennem 3 taksonomiske niveauer, hvor handlekompetencer bygger videre på grundlæggende fagligheder, sprog og kulturforståelse.

Taksonomiske niveauer for udvikling af globale kompetencer:

***Ideal:***

*3. g. (SO 7-P)*

*Samarbejde, projekter*

*2. g. (SO 3-6)*

*Studieture, mobiliteter*

*1. g. (SO 1-2)*

*Tværfaglighed*

Visionen kan nås igennem elevernes progression i deres kompetenceudvikling fra viden til møde, handling og refleksion ud fra egne erfaringer med internationalt samarbejde og problemløsning.

Ideelt vil ZBC-Gymnasierne integrere den globale kompetenceudvikling i alle studieretninger igennem 3 trin. Som basis for kompetenceudviklingen opbygges sproglige færdigheder og kulturforståelse sammen med viden om globale perspektiver og problemstillinger i fagene og tværfagligt i studieområdeaktiviteter (SO). Kendskabstrinet er basis for ”ægte” kulturmøder på næste trin, hvor studieområdeaktiviteter og fag integreres i studieretningernes studieture og studiebesøg i og fra udlandet i samarbejde med partnerskoler og virksomheder. Kulturmødet skal danne basis for det 3. trin i elevernes globale kompetenceopbygning, hvor de samarbejder internationalt omkring tværfaglig problemløsning i studieområdet og i det afsluttende studieområdeprojekt (SOP). Handlingsniveauet understøttes af det 2. trins møde og relationsopbygning med internationale partnere.

**Temaer**

Globale kompetencer integreres i fagundervisningen i henhold til fagenes formål og kompetencemålbeskrivelse. Tværfaglige studieområdeforløb, temadage, emneuger og afsluttende studieområdeprojekt er omdrejningspunkt for progression i de taksonomiske niveauer. Talentspor i globale kompetencer vil understøtte progressionen. Talentspor udvikles på tværs af studieretninger, fag og skoler. Undervisningstemaer igennem de taksonomiske niveauer:

* Verdensmål, bæredygtig udvikling, økonomisk, socialt, miljømæssigt
* STEM, Science, Technology, Engineering and Mathematics
* Digitalisering, medier og kommunikation
* Entreprenørskab, problemløsning og innovation
* Globalt medborgerskab, sprog og interkulturel dannelse
* Danmarks status som international handelsnation, herunder internationale aftale- og kontraktmæssige forhold

Temaerne skal understøtte de internationale møder, undervisningssamarbejde og problemløsning med partnerskoler, virksomheder og organisationer.

Temaerne skal lede den faglige udformning af undervisningsaktiviteterne i studieområderne.

**Midler og indsatser**

Interkulturelle møder mellem mennesker kræver viden og forståelse for hinanden og muliggør samarbejde, problemløsning og handling.

Midler til realisering af visionen fokuserer på integration af globale kompetencer i undervisningen på tværs af fag og studieretninger på HHX og HTX. Strategien udvider således specialiseringen i internationale kompetencer og sprog på visse studieretninger med styrket integration af den taksonomiske udvikling af globale kompetencer i alle studieretninger i fremtiden.

 **Kendskabsniveauet**

Viden og kulturforståelse opnås igennem sprogfagenes undervisning. Herudover vil emnebaserede og tværfaglige undervisningsaktiviteter i verdensmålene og i STEM ligesom de andre temaer være relevante for studieområdeaktiviteter såvel som den almindelige fagundervisning.

 **Mødet**

Det interkulturelle møde mellem elever og undervisere fra forskellige lande kræver fysisk mobilitet i forbindelse med studieture, skole- og virksomhedsbesøg, partnerskoler med aftaler om elev/lærerudveksling, gæsteundervisning og partnerklassesamarbejde.

Det fysiske møde kan med digitale medier og kommunikation understøtte virtuelle møder og samarbejdsrelationer i dagligdagen.

Internationale praktikophold (Erasmus+, OPU) på skoler og i virksomheder samt talentspor i internationalisering med undervisning på fremmedsprog vil styrke udviklingen af erfaringsbaserede interkulturelle kompetencer for de specielt interesserede og kvalificerede elever.

ZBC har indgået et partnerskab med Madison Area Technical College i USA (DK/USA-programmet), der åbner op for udvekslingsprogrammer for elever og undervisere indenfor Science, Technology, Engineering og Mathematics (STEM).

 **Handlingsniveauet**

Internationale samarbejdsprojekter med partnerskoler, virksomheder og organisationer udgør omdrejningspunktet for elevernes studiearbejde med problemløsning i en international kontekst og for skabelsen af globalt medborgerskab på en praksisnær og erfaringsbaseret måde.

Handlingsniveauet kan fremmes af undervisningssamarbejde i internationale projekter med de videregående uddannelser, der udmøntes i samarbejde mellem undervisere omkring fælles kursusudvikling, fælles undervisningsaktiviteter, fælles deltagelse i internationale projekter med uddannelsespartnere, virksomheder og organisationer. Der skal udvikles nye Young College/Young Academy modeller for undervisningssamarbejde, og dette kan kombineres med talentspor. Der kan gives særligt certifikat (credential/badge) til deltagerne.

Aftagerne af ZBC’s studenter kan deltage i internationaliseringen igennem samarbejde om internationale faglige opgaver i undervisningen, samarbejde med virksomheder, som har et internationalt perspektiv f.eks. i caseundervisning med internationale erhvervsperspektiver og fælles deltagelse i internationale partnerskabsprojekter. Der består en udfordring i at fremme brobygningsprojekter med ungdomsuddannelserne igennem hele kæden fra folkeskole til videregående uddannelse. Her kan ”jobswop” og gæstelærerordninger med fordel udnyttes på nye fleksible måder.

Handlingsniveauet realiseres via finansiering og støtte fra internationale samarbejdsprogrammer for partnerskab og mobilitet, Erasmus+, Nordplus, OPU, fonde m.v.

**Indsatser 2020-2022**

1. Målsætning, at der igennem mobilitet for undervisere opbygges internationale partnerskaber med skoler, videregående uddannelser og virksomheder. Støttes af Erasmus+ projekter for strategiske partnerskaber (KA2), Nordplus projektstøtte, Undervisningsministeriets DK-USA-støtteprogram, Teknologipagt m.v.

2. Målsætning, at alle klasser på ZBC-Gymnasierne organiserer studietur og besøg med partnerskole fra 2022. Der skal her udvikles en ny model for studieture – gerne i form af udveksling mellem skoler.

3. Målsætning, at kulturmøderne udmøntes i fælles faglige tematikker, der efterfølgende kan danne basis for fagligt samarbejde og problemløsning med inddragelse af internationale virksomheder og
organisationer og i samarbejde med videregående uddannelsesinstitutioner.

4. Målsætning, at særlige talentspor giver elever mulighed for international mobilitet i form af studieophold og oplæring i udlandet (OPU) med støtte fra Erasmus+ mobilitetsprogrammet (KA1), Nordplus, Undervisningsministeriets DK-USA-program m.v.

Strategien iværksættes igennem pilotprojekter med finansiering til partnere i international mobilitet og samarbejde. Et fokus på brobygningsprojekter mellem ungdoms- og videregående uddannelser samt erhvervsliv understreger behovet for organisering af samarbejdet på uddannelsesinstitutionerne og udvikling af de videregående uddannelser sammen med ungdomsuddannelserne igennem handling.

Der iværksættes endvidere samarbejdsprojekter med virksomheder omkring internationaliseringsudfordringer og muligheder, internationale virksomheders aktiviteter i udlandet og i Danmark, fremtidens kvalifikationer og bæredygtig udvikling.

**Strategiarbejdet**

Strategien følges op af konkrete initiativer i en lokal formulering af mål og midler til gennemførelse af strategien på de enkelte gymnasieskoler.

Den strategiske indsats organiseres på skoler og uddannelser i sammenhæng med kvalitetsstrategiens styrkelse af læringsfællesskaber for fagene på tværs af skolerne. Indsatsen understøttes og koordineres af ZBC’s internationale afdeling, der administrerer mobilitetsprogrammer, og i samarbejde med ZBC’s projektafdeling, der faciliterer og administrerer projektstøtte.

Hvert år gør ZBC’s Advisory Board og ZBC’s bestyrelse status på de konkrete indsatser, mål og resultater for internationaliseringen på gymnasieområdet.

Bestyrelsens reviderer internationaliseringsstrategiens overordnede mål og rammer for 2020-2022 inden udgangen af perioden ud fra en status på de lokalt opstillede mål og opnåede resultater samt Advisory Boards indstilling hertil.